ქსავიე დე მესტრი

გრაფი ქსავიე დე მესტრი (; დ. 10 ოქტომბერი, 1763, შამბერი, ახლანდ. სავოიის დეპარტამენტი, საფრანგეთი, — გ. 12 ივნისი, 1852, სანქტ-პეტერბურგი. რუსეთი) — ფრანგი მწერალი, რუსეთის იმპერიის არმიის გენერალ-მაიორი (1812), ნაპოლეონის ომების მონაწილე; ცნობილი ფილოსოფოსის და კონტრრევოლუციური მწერლის, ჟოზეფ დე მესტრის უმცროსი ძმა.

1784 წლიდან მსახურობდა სარდინიის სამეფოს არმიაში, მონაწილეობდა ომში საფრანგეთის რევოლუციური არმიის წინააღმდეგ (1792). შემდეგ ემიგრაციაში იყო. 1794 წელს ტურინში დუელში მონაწილეობის გამო დაპატიმრებულმა უფროსი ძმის დახმარებით გამოაქვეყნა სათავგადასავლო-ფანტასტიკური რომანი „მოგზაურობა ჩემი ოთახის გარშემო“, რომელმაც მალევე მოიპოვა პოპულარობა. 1799 წელს გენერალ პეტრე ბაგრატიონის მიწვევით შეუერთდა საფრანგეთის წინააღმდეგ იტალიასა და შვეიცარიაში მოქმედ რუსულ არმიას, რომელსაც შემდეგ რუსეთში გაჰყვა. ცხოვრობდა მოსკოვში და თავს მხატვრობით ირჩენდა. ძმის, ჟოზეფ დე მესტრის, პეტერბურგში სარდინიის ელჩად მივლინების შემდეგ ქსავიე დე მესტრმა საადმირლოში დაიწყო მუშაობა და 1805-1810 წლებში იყო საზღვაო მუზეუმის დირექტორი. 1807 წელს პოდპოლკოვნიკის ჩინით დაბრუნდა სამხედრო სამსახურში. 1810-1812 წლებში პოლკოვნიკი დე მესტრი კავკასიაში იბრძოდა; თავი გამოიჩინა ახალციხის ალყისას, სადაც დაიჭრა. 1812 წელს მონაწილეობდა ნაპოლეონის ჯარებთან ბრძოლაში კობრინთან და კრასნისთან (აქ გამოჩენილი მამაცობისთვის მიიღო გენერალ-მაიორის წოდება), 1813 წელს — დანციგის ალყაში. 1815-1816 წლებში იყო პორტების სამხედრო ინსპექტორი ფინეთში. 1816 წელს თანამდებობიდან გადადგა. შემდგომი წლები წერას, მხატვრობასა და ევროპაში მოგზაურობას დაუთმო. გარდაიცვალა პეტერბურგში 1852 წელს.    

 თხზულებები 
 Voyage autour de ma chambre (1794), ქართული თარგმანი — მოგზაურობა ჩემი ოთახის გარშემო : [რომანი] / ქსავიერ დე მესტრი ; ფრანგ. თარგმნა დიმიტრი გოგოლაშვილმა. - 1-ლი გამოც.. - თბ., 2014;
 Le Lépreux de la Cité d'Aoste (1811);
 Les Prisonniers du Caucase (1825);
 La Jeune Sibérienne (1825);
 Expédition Nocturne Autour de ma Chambre (1825).

ლიტერატურა
 Словарь русских генералов, участников боевых действий против армии Наполеона Бонапарта в 1812—1815 гг. // Российский архив. История Отечества в свидетельствах и документах XVIII—XX вв. : Сборник. — М.: студия «ТРИТЭ» Н. Михалкова, 1996. — Т. VII. — С. 473—474. — ISSN 0869-20011. (Комм. А. А. Подмазо)
 Herbermann, Charles, ed. (1913). "Xavier de Maistre" . Catholic Encyclopedia. New York: Robert Appleton Company.

სქოლიო

კატეგორია:ფრანგი მწერლები
კატეგორია:რუსეთის იმპერიის გენერალ-მაიორები
კატეგორია:XVIII საუკუნის ფრანგი რომანისტები
კატეგორია:XIX საუკუნის ფრანგი რომანისტები
კატეგორია:ფრანგი მამაკაცი რომანისტები
კატეგორია:XVIII საუკუნის ფრანგი მამაკაცი მწერლები
კატეგორია:XIX საუკუნის ფრანგი მამაკაცი მწერლები
კატეგორია:ოქროს იარაღი „მამაცობისთვის“-ის კავალრები
კატეგორია:სანქტ-პეტერბურგში გარდაცვლილები